Nuwe afrigters vir 'The Voice SA' | Maroela Media
Beoordelaars van The Voice SA 2 (Foto: Verskaf)
M-Net het die afgelope week talle aankondigings gedoen oor veranderinge in die derde seisoen van die bekende sangkompetisie The Voice SA.
Anele Mdoda, die bekende radio-persoonlikheid, is die nuwe aanbieder van The Voice se derde seisoen wat in Februarie 2019 begin.
Tot baie aanhangers se skok het Bobby van Jaarsveld ook Woensdag op Instagram aangekondig dat hy die kompetisie as afrigter sal verlaat.
"So dit is die einde van my The Voice-reis. Toe ek die eerste keer die nuus gehoor het dat ek 'n afrigter op The Voice gaan wees, was ek só opgewonde en gelukkig. Ek voel so bevoorreg om vir twee seisoene deel van die program te kon wees, dit was 'n ongelooflike reis en ek wil almal bedank wat deel daarvan was … ek gaan dit baie mis."
"Ek weet en ek aanvaar dat verandering nodig is vir die derde seisoen, en ek respekteer dit. Alle voorspoed vir die nuwe afrigters en spanne," het Van Jaarsveld op Instagram geskryf.
Die bekende Afrikaanse sangeres Riana Nel is intussen as een van die nuwe afrigters in die derde seisoen aangewys.
"Ons is geëerd en opgewonde om Riana as deel van ons afrigters vir die derde seisoen te hê," het Lani Lombard, hoof van publisiteit by M-Net, gesê.
"Sy is plat op die aarde, saggeaard en vriendelik, maar dit keer nie haar kompeterende siel en pligsgetrouheid nie. Sy het 'n uitstekende werk gedoen as Lira se mede-afrigter in die tweede seisoen, so sy sal beslis die ander beoordelaars laat sweet."
Nel het gesê sy is op soek na mense wat net hulself is. "Ek is gereed om weggeblaas te word deur talent en ek wil 'n ondersteuner wees vir mense wat regtig sang hul beroep kan en wíl maak," het sy gesê.
"Ek is op soek na iemand met 'n stem wat my gaan hoendervleis gee. Die tipe stem wat jou wil laat huil, lag of wat jou net wil laat opstaan uit jou stoel. Met ander woorde soek ek iemand wat 'n verbintenis met my hart skep."
Riky Rick (Foto: Instagram
Die bekende kletsrymer en musiekvervaardiger Riky Rick is ook as een van die ander nuwe afrigters aangekondig.
"Met sy miljoene sosialemediavolgelinge, unieke musiekstyl, interessante uitkyk op die wêreld, en aweregse klerestyl, is hy die middelpunt van aandag waar hy ook al gaan," het Lombard gesê.
Riky het gesê hy is baie opgewonde om 'n afrigter te wees omdat sy hele familie reeds aanhangers van die program is.
"As die deelnemers aan die blinde oudisies weet wat goed is vir hulle, sal hulle vir mý kies om hul afrigter te wees! Ek sal vir hulle daardie ekstra bietjie kan gee in terme van voorlegging, uitvoering en selfvertroue," het hy gesê.
Die ander twee afrigters, wat met Riky en Riana gaan meeding, sal later die week aangekondig word.
The Voice SA se sogenaamde blinde oudisies word op 21 en 22 November in Randburg in Johannesburg opgeneem. Toegang is gratis, maar dit is noodsaaklik om jou plek hier te bespreek.
Jak de Priester maak hart oop vir diere in die Kaap
Groot nuus !!
Ek gaan nooit weer The Voice SA kyk nie!
Anele is baie goed op 947 maar wat weet sy van sing. Ek sal ook maar moet oorskakel om iets anders te kyk.